《题璇大章善世小米山水》
明代·程敏政

书画船头虹月残，海岳庵外江声寒。南宫父子不可见，此纸疑声千琅玕。

青山势远横江断，绿树成村隔沙乱。轻舠并坐渔樵人，安得中流分席半。

由来小米笔力殊，晋魏书法兼有馀。画格明明自北苑，寓公往往称南徐。

松壑上人好清洒，来往三吴忆风采。购求楮墨今尚存，感激山川良不改。

禅窗拂拭天真开，洗砚欲呼江雨来。附名锦轴亦可喜，等閒富贵飞黄埃。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。